Boek beweer Olof Palme is oor transaksie met SA vermoor  Olof Palme. Foto: Wikipedia ’n Sweedse ondersoekende joernalis wat die argief van ’n bekende skrywer geraadpleeg het vir sy jongste boek oor die moord op die voormalige Sweedse premier Olof Palme, glo Palme se moordenaar sal binnekort aan die pen ry. Palme is 32 jaar gelede, op 28 Februarie 1986, op straat in Stockholm doodgeskiet toe hy en sy vrou, Lisbet, die aand van ’n bioskoop op pad huis toe was. Lisbet is verlede maand in die ouderdom van 87 oorlede. “Palme het gedreig om die besonderhede bekend te maak van ’n geheime wapentransaksie met Suid-Afrika, en daarom moes hy sterf,” volgens die joernalis Jan Stocklassa. Sy boek word nou deur die polisie gefynkam. Inligting in die honderde boeke wat voorheen oor die moord geskryf is, kon nog nooit tot enige skuldigbevinding lei nie. ŉ Veroordeelde misdadiger en dwelmverslaafde Christer Pettersson is oorspronklik van die moord op Palme aangekla, maar is later ná ŉ appèl vrygespreek. Stocklassa sê hy het te hore gekom van ’n argief wat deur die skrywer Stieg Larsson saamgestel is. Larsson, ook ŉ joernalis, is die skrywer van die hoogsaangeskrewe Millennium-trilogie, en is in November 2004 op 50-jarige leeftyd aan sy hart dood. Hy was ten tyde van sy dood besig met ’n ondersoek na Palme se dood. Die argief bevat vermoedelik waardevolle inligting oor die moord en Stocklassa kon met vrug verdere ondersoek instel. Die persoon wat hy glo die moord gepleeg het, is ’n bekende regse en Palme-hater, Jakob Thedelin. Daar is in die verlede verskeie kere bewerings gemaak dat Suid-Afrikaanse spioene glo betrokke was by die sluipmoord. Daar was in 2015 ook berigte dat Eugene de Kock in Swede was toe Palme vermoor is.